Manasses, Senonensis archidiaconus, omnibus ad quos litterae istae pervenerint, in Domino salutem. Universis palam esse volumus quod cum inter venerabilem G, abbatem Sancti Benedicti Floriacensis, et Acionem Autissiodorensem canonicum, tam super presentatione ecclesie de Villari quam super pensione, quam idem Acio in prescripta ecclesia requirebat, coram venerabili domino Senonensi [archiepiscopo] et nobis questio verteretur, ita demum inter ipsos compositio intercessit, quod vacante ecclesia jam dictus Acio personam quam elegerit presentabit abbati, et per manum ipsius domino Senonensi erit eadem persona presentata. Ad hec, memoratus Acio ab eo qui ecclesiam obtinebit pensionem decem librarum pruvinensis monete, comite vita, percipiet, unde quinquaginta solidi in festo omnium sanctorum, in Purificatione Beate Marie quinquaginta, in Ascensione Domini quinquaginta, in Assumptione Beate Marie Virginis quinquaginta solventur. Statutum etiam fuit quod, sepedicto Acione sublato de medio, prescripta ecclesia ab illa prorsus pensione remanebit libera et immunis, et jus presentandi ad abbatem et monasterium Floriacense libere revertetur. Actum anno ab incarnatione Domini MCLXXXXVIII.